CELEX: 62010TN0103
Language: sk
Date: 2010-03-05 00:00:00
Title: Vec T-103/10 P(R): Odvolanie podané 5. marca 2010 : Európsky parlament proti uzneseniu predsedu Súdu pre verejnú službu z  18. decembra 2009 vo veci F-92/09 R, U/Parlament

1.5.2010   
            
            
               SK
            
            
               Úradný vestník Európskej únie
            
            
               C 113/70
            
         Odvolanie podané 5. marca 2010: Európsky parlament proti uzneseniu predsedu Súdu pre verejnú službu z 18. decembra 2009 vo veci F-92/09 R, U/Parlament
   (Vec T-103/10 P(R))
   2010/C 113/103
   Jazyk konania: francúzština
   
      Účastníci konania
   
   
      Odvolateľ: Európsky parlament (v zastúpení: S. Seyr a K. Zejdová, splnomocnení zástupcovia)
   
      Ďalší účastník konania: U
   
      Návrhy odvolateľa
   
   
               —
            
            
               zrušiť napadnuté uznesenie predsedu Súdu pre verejnú službu,
            
         
               —
            
            
               rozhodnúť s konečnou platnosťou o návrhu na nariadenie predbežného opatrenia tak, že ho zamietne ako nedôvodné,
            
         
               —
            
            
               rozhodnúť o trovách konania neskôr.
            
         
      Odvolacie dôvody a hlavné tvrdenia
   
   Týmto odvolaním sa odvolateľ domáha zrušenia uznesenia predsedu Súdu pre verejnú službu z 18. decembra 2009 vydaného vo veci U/Parlament, F-92/09 R, ktorým sa pozastavil výkon rozhodnutia o prepustení zo 6 júla 2009 až do konečného rozhodnutia Všeobecného súdu.
   Na podporu svojho odvolania odvolateľ predložil tri žalobné dôvody, založené na:
   
               —
            
            
               nedostatku odôvodnenia, pretože z odôvodnenia napadnutého uznesenia nebolo možné vo viacerých prípadoch zistiť dôvody, na ktorých sa zakladalo rozhodnutie sudcu rozhodujúceho o nariadení predbežných opatrení,
            
         
               —
            
            
               porušení práv Európskeho parlamentu na obhajobu, pretože uznesenie o nariadení predbežného opatrenia prekročilo rámec základného preskúmania podľa článku 102 ods. 2 Rokovacieho poriadku Súdu pre verejnú službu, podľa ktorého návrhy na nariadenie predbežných opatrení musia uvádzať najmä okolnosti preukazujúce naliehavosť, ako aj skutkové a právne dôvody, ktoré na prvý pohľad odôvodňujú nariadenie navrhovaných predbežných opatrení. Posúdením jednotlivých detailov vo veci samej a predovšetkým rozhodnutím o skutočnostiach týkajúcich sa priebehu zlepšovania pracovného výkonu, porušilo toto uznesenie právo Parlamentu na obhajobu, pričom ho zbavilo možnosti vyjadriť sa a obhajovať sa v tomto ohľade,
            
         
               —
            
            
               nedodržaní pravidiel týkajúcich sa dôkazného bremena, pretože pokiaľ ide o podmienku naliehavosti, neboli zohľadnené všetky relevantné okolnosti, ktoré mohli mať vplyv na finančnú situáciu žalobkyne vo veci samej, čo bolo v rozpore so zásadou rovnosti účastníkov konania pred súdom Spoločenstva.